  Майя Бывальцева 2018-тӥ арын сӥзьыл Удмуртие гастрольёсын лыктоз Карелиысь йӧскалык театр. 27–29 куарусёнэ Ижкарын улӥсьёс «Лемби», «Венецианские близнецы» но «Корона Тролля» спектакльёсты учкыны быгатозы. Со сярысь Карелиысь лулчеберетъя министерстволэн нимлыко сайтаз ивортэмын. «Лемби» («Lembi») — Сеппо Кантерволэн калык драмаез, мынэ финн кылын, синхрон амалэн ӟуч кылэ берыктыса. Спектакль 19-тӥ даурлэн шораз карел гуртын улӥсьёс сярысь, соослэн валтӥсь ужзы — шурысь марӟан поттон. Россилэн та люкетаз марӟанэн ужан но марӟанэн вуриськон куке но туж азинскемын вал, сое туж вылӥ дунъяллязы, эксэйлы но келяллязы. Спектакльлэн валтӥсь героиняезлэн — Хельмалэн — нимыз но финн кылысь «марӟан» шуыса берыктӥське. (12+) «Венецианские близнецы» — Карло Гольдонилэн крезьгуро комедиез, мынэ ӟуч кылын. Ог-огзы сярысь тодӥсьтэм кыктоос одӥг нылмуртлы синмасько, соиз уг вала, пиос кык шуыса. (12+) «Корона Тролля» — Ольга Портретовалэн выжыкылэз, мынэ ӟуч кылын. Пичи хольфъёс — кыдёкысь уйпал королевствоын кезьыт зарезь дурын улӥсь паймымон лулосъёс. Яратоно атайзэс доразы берыктон понна соос пересь визьмо Троллез одно ик шедьтыны кулэ. Сюрес вылын соосын паймымон учыръёс луо. (6+) Карелиысь но Удмуртиысь йӧскалык театръёс «Бадӟым гастрольёс» улосвылкуспо программае пыризы. Ижкарысь театр инвожое ини Петрозаводскын куинь спектакльзэ возьматоз: «Алые паруса» мюзиклэз, «Эрико яратон» комедиез но «Конёк-Горбунок» выжыкылэз. Тодэ вайытом, вошъяськон гастрольёсын ог-огзы доры вуылӥзы ни Удмуртиысь, Марий Элысь, Коми-Пермяк округысь театръёс. Оштолэзе Ижкаре Коми театр вуылӥз, асьмелэнъёс отчы куартолэзе мынозы. Тегъёс: Лулчеберет Театр Удмуртия Карелия  